b'\n_START_ARTICLE_\nJosip Puntar\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Ljubljani in jo zaklju\xc4\x8dil leta 1904. Na Dunaju in v Gradcu je \xc5\xa1tudiral klasi\xc4\x8dno filologijo, doktoriral je leta 1918. Od leta 1913 do 1920 je pou\xc4\x8deval na gimnazijah v Gorici in Ljubljani. Nato se je leta 1920 zaposlil v ljubljanski Dr\xc5\xbeavni \xc5\xa1tudijski knji\xc5\xbenici (predhodnici NUK-a)._NEWLINE_Pod vplivom Janeza E. Kreka je objavljal kulturnopoliti\xc4\x8dne \xc4\x8dlanke katoli\xc5\xa1ke usmeritve, delal je v katoli\xc5\xa1kih dija\xc5\xa1kih, prosvetnih in delavskih dru\xc5\xa1tvih ter pisal razprave o dija\xc5\xa1kih in ljudskoprosvetnih vpra\xc5\xa1anjih. Kot politi\xc4\x8dni publicist je sodeloval pri Slovencu in Jugoslovanu, predvsem na temo majni\xc5\xa1ke deklaracije in slovenske kulturne samobitnosti. Na to temo je napisal \xc4\x8dlanek Dokumenti za slovensko politi\xc4\x8dno miselnost po vojni 1866. V literarni teoriji je bil privr\xc5\xbeenec Avgusta \xc5\xbdigona in njegovega nauka o arhitektoniki v poeziji. Od 1910 je v Domu in svetu, \xc4\x8casu in Slovencu objavil ve\xc4\x8d razprav, v katerih je obravnaval kompozicijska, oblikovna in duhovna vpra\xc5\xa1anja Pre\xc5\xa1ernove poezije ter njihovo utemeljitev v anti\xc4\x8dni in romanti\xc4\x8dni poetiki in estetiki. V svojem glavnem delu (Zlate \xc4\x8drke na posodi gazel ali problem apolini\xc4\x8dne lepote v Pre\xc5\xa1ernovi umetnosti) je posku\xc5\xa1al zajeti zvezo antike in romantike ter pojasniti arhitektonska vpra\xc5\xa1anja. Delo je do\xc5\xbeivelo veliko zanimanja in tudi ugovore. V dvajsetih letih je za\xc4\x8del obravnavati \xc5\xa1e Danteja in njegovo umetnost ter razglabljal o prvinah in vplivih le-te v Pre\xc5\xa1ernovi pesni\xc5\xa1ki vsebini. Prav tako je svoje poglede zagovarjal v polemikah z nasprotniki._NEWLINE_Njegovo delo je raz\xc5\xa1irilo slovensko primerjalno in umetnostno obzorje, pomagalo razlo\xc5\xbeiti in oceniti Pre\xc5\xa1ernovo umetnost in pripomoglo k snovanju slovenske poetike. Pisal je tudi spominske \xc4\x8drtice o Ivanu Cankarju, s katerim je pred smrtjo stanoval.'